Nordjyllands Politi skred onsdag til anholdelser på flere forskellige adresser i Aalborg-området. Syv personer blev anholdt og sigtet for vidnetrusler i forbindelse med en tidligere sag. Anholdelserne sker på baggrund af længere tids intensivt efterforskningsarbejde, der kan føres tilbage til en sag om grov vold tidligere på året, hvor en gruppe personer – som sympatiserede med den formodede gerningsmand til voldsepisoden – bagefter truede et vidne i denne voldssag til ikke at udtale sig. Det skriver Nordjyllands Politi i en pressemeddelese. - Vidnetrusler ser vi med stor alvor på. Man skal som vidne kunne afgive sin forklaring uden at frygte at blive udsat for repressalier – det er et af fundamenterne vores retssamfund er bygget på, fastslår lederen af politiets efterforskning af sagen, politikommissær Martin Rolighed. - Derfor er jeg tilfreds med, at vi kunne skride til anholdelse af syv formodede gerningsmænd til truslerne. Anholdelserne kommer efter et omfattende efterforskningsarbejde, hvor det er lykkedes for politiets efterforskere at få identificeret de syv anholdte personer, der alle er yngre mænd i alderen fra 18 – 33 år. Fremstilles i grundlovsforhør Af hensynet til at beskytte politiets videre efterforskningsarbejde, vil politikommissær Martin Rolighed dog ikke udtale sig yderligere om sagens detaljer – herunder om den konkrete voldssag, der førte til, at truslerne mod vidnet blev fremsat. - Men sagens alvorlighed afspejler sig blandt andet i, at Anklagemyndigheden kræver varetægtsfængsling i fire uger af alle sigtede, fremhæver politikommissær Martin Rolighed. De anholdte fremstilles i grundlovsforhør i Retten i Aalborg torsdag klokken 10, sigtet for at overtræde straffelovens § 123, der handler om  vidnetrusler. Anklagemyndigheden vil, af hensynet til den videre efterforskning, anmode om lukkede døre.

Opsummering:
Onsdag slog adskillige betjente fra Nordjyllands Politi til i en koordineret anholdelsesaktion på flere adresser i Aalborg-området. I alt er syv unge mænd anholdt og sigtet for vidnetrusler.